Eskom onttrek tydelik dienste in SowetoArgieffoto: GCIS Eskom het Donderdag gesê hy het tydelik sy dienste in Orlando-Oos in Soweto onttrek ná gewelddadige aanvalle en skade aan Eskom-voertuie. Dienste sal hervat sodra die kragvoorsiener meen dit is veilig vir sy personeellede om in die gebied te werk. “Ons werknemers was besig met ontkoppelings vir niebetaling in die gebied toe lede van die gemeenskap hulle op gewelddadige wyse aangeval het,” het Daphne Mokwena, senior bestuurder vir kliëntediens in Gauteng, in ŉ verklaring gesê. “Hulle het ook ons voertuie beskadig. Die veiligheid van Eskom-personeellede bly ŉ groot kommer in hierdie stadium en die saak is by die polisie aangemeld vir verdere ondersoek.” Eskom moedig kliënte aan om te betaal vir hul elektrisiteitsverbruik sodat hulle dienste nie afgeskakel word nie. “Ons veroordeel die gewelddadige gedrag en moedig gemeenskappe aan om met Eskom en hul onderskeie raadslede saam te werk sodat elektrisiteitsverwante probleme op ŉ ordelike wyse in Gauteng hanteer kan word.”